มาอีก 2! เกาหลีเหนือทดสอบขีปนาวุธรอบใหม่ สร้างสถิติสูงสุดในรอบหนึ่งเดือน
Missile frenzy appears aimed in part at pressuring the US, South Korea
SEOUL, SOUTH KOREA — กองทัพเกาหลีใต้ระบุว่า เกาหลีเหนือได้ทดสอบยิงจรวดซึ่งเชื่อว่าเป็นขีปนาวุธวิถีโค้งพิสัยใกล้ 2 ลูก โดยยิงจากเมืองฮัมฮุงและลอยไปตกในทะเลฝั่งตะวันออกของเกาหลีเหนือซึ่งห่างออกไปราว 190 กม. เมื่อช่วงเวลา 8.00 น. ตามเวลาท้องถิ่น ตั้งแต่ย่างเข้าปีใหม่เป็นต้นมา เกาหลีเหนือทดสอบยิงขีปนาวุธไปแล้ว 6 ครั้ง เป็นจำนวนขีปนาวุธทั้งหมดอย่างน้อย 10 ลูก มากที่สุดเท่าที่มีเคยเก็บสถิติไว้ นักวิเคราะห์เชื่อว่า การที่กรุงเปียงยางทดสอบขีปนาวุธติด ๆ กันเช่นนี้ คือความพยายามกดดันสหรัฐฯ และเกาหลีใต้ ซึ่งต่างต้องการให้เกาหลีเหนือกลับสู่การเจรจาเพื่อหาทางออกเรื่องโครงการนิวเคลียร์ของเกาหลีเหนือ มาร์ค แลมเบิร์ต รองผู้ช่วยรัฐมนตรีว่าการกระทรวงการต่างประเทศสหรัฐฯ ฝ่ายกิจการญี่ปุ่นและเกาหลี กล่าวเมื่อวันพุธว่า สหรัฐฯ ยินดีเจรจากับเกาหลีเหนือในทุกสถานที่และทุกประเด็น อย่างไรก็ตาม ทางเกาหลีเหนือยังคงปฏิเสธการกลับสู่โต๊ะเจรจา พร้อมเรียกร้องให้สหรัฐฯ ยุติกิจกรรมทางทหารในคาบสมุทรเกาหลีและระงับมาตรการลงโทษต่อเกาหลีเหนือเสียก่อน เมื่อต้นสัปดาห์นี้ เกาหลีเหนือทดสอบขีปนาวุธร่อน 2 ลูก รวมทั้งการทดสอบเมื่อต้นเดือนนี้ที่เกาหลีเหนือระบุว่าเป็น ‘ขีปนาวุธความเร็วเหนือเสียง’ และขีปนาวุธวิถีโค้งซึ่งยิงจากรถไฟและสนามบินในกรุงเปียงยาง ในวันพุธ กระทรวงการต่างประเทศสหรัฐฯ มีคำแถลงประณามการยิงขีปนาวุธของเกาหลีเหนือว่าเป็นการละเมิดมติของคณะมนตรีความมั่นคงสหประชาชาติ และสร้างความเสี่ยงต่อเพื่อนบ้านและประชาคมนานาชาติ ทั้งนี้ การทดสอบครั้งล่าสุดของเกาหลีเหนือมีขึ้นหลังจากที่มีรายงานในสื่อต่าง ๆ ว่า รัฐบาลสหรัฐฯ ตัดสินใจเลือกนายฟิลิป โกลด์เบิร์ก เป็นเอกอัครราชทูตคนใหม่ประจำเกาหลีใต้ แม้ทางทำเนียบขาวยังมิได้ออกมายืนยันอย่างเป็นทางการ